นายกรัฐมนตรี กำชับทุกหน่วยงานลงพื้นที่สำรวจปริมาณน้ำฝน ช่วยประชาชนพื้นที่ประสบภัยแล้ง
นายกรัฐมนตรี กำชับทุกหน่วยงานลงพื้นที่สำรวจปริมาณน้ำฝน ช่วยประชาชนพื้นที่ประสบภัยแล้งนางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า ได้รับรายงานจากกองอำนวยการน้ำแห่งชาติ (กอนช.) ถึงสถานการณ์น้ำในพื้นที่ เขตพัฒนาพิเศษภาคตะวันออก (EEC) โดยแจ้งว่าหลังจากมีปริมาณฝนตกในช่วงวันที่ 14-18 เมษายนที่ผ่านมา ส่งผลให้มีปริมาณน้ำต้นทุนเพิ่มรวม 7.12 ล้าน ลบ.ม. ซึ่งถือเป็นสัญญาณที่ดี ที่จะช่วยบรรเทาปัญหาการขาดแคลนน้ำในพื้นที่ EEC ได้ในระดับหนึ่ง โดย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยประชาชนอีกหลายจังหวัด ที่ยังได้รับผลกระทบจากภัยแล้ง โดยได้สั่งให้หน่วยงานที่เกี่ยวข้องติดตามสถานการณ์น้ำในพื้นที่จังหวัดอื่นๆ ด้วย เพื่อไม่ให้เกิดความเดือดร้อนต่อประชาชน โดยเฉพาะจังหวัดที่มีการประกาศภัยแล้ง ทุกหน่วยงานต้องให้การช่วยเหลือประชาชนอย่างเต็มที่ ส่วนพื้นที่ EEC ได้แก่ จังหวัดฉะเชิงเทรา ระยอง และจังหวัดชลบุรี เกี่ยวกับการใช้น้ำทั้งการอุปโภค-บริโภค เกษตรกรรม อุตสาหกรรม พาณิชยกรรมและการท่องเที่ยว ได้สั่งการให้กระทรวงเกษตรฯ เข้าไปดูแลเพื่อให้มีน้ำเพียงพอใช้อย่างต่อเนื่อง  ส่วนปัญหาภัยแล้งที่จังหวัดลำปาง ทางจังหวัดได้ร่วมกับกรมชลประทาน เพื่อบรรเทาปัญหาความเดือดร้อนให้กับประชาชน โดยใช้น้ำต้นทุนจากอ่างเก็บน้ำกิ่วลม และอ่างเก็บน้ำแม่ฟ้า ระบายน้ำลงสู่แม่น้ำวัง 10 ล้าน ลบ.ม. ตั้งแต่วันที่ 17-21 เมษายนนี้ เพื่อช่วยเหลือประชาชนในพื้นที่ 30 ตำบล ใน 5 อำเภอ ได้แก่ อำเภอเมือง เกาะคา สบปราบ เถิน และอำเภอแม่พริก พร้อมทั้งมีมาตรการป้องกันการสูบน้ำระหว่างทางทำให้มีปริมาณน้ำถึงยังเป้าหมายตามที่ต้องการ นอกจากนี้ ยังให้ความช่วยเหลือพื้นที่ประสบภัยแล้งอื่นๆ โดยกรมชลประทาน สนับสนุนน้ำในพื้นที่อำเภอเมือง จังหวัดเลย, อำเภอด่านขุนทด จังหวัดนครราชสีมา, อำเภอหันคา จังหวัดชัยนาท, อำเภอศรีประจันทร์ จังหวัดสุพรรณบุรี และอำเภอบ้านโพธิ์ จังหวัดฉะเชิงเทราส่วนของกรมฝนหลวงและการบินเกษตร มีการปฏิบัติการฝนหลวงในพื้นที่ จังหวัดเชียงใหม่ นครราชสีมา ศรีสะเกษ อุบลราชธานี ลพบุรี สระบุรี ราชบุรี เพชรบุรี ประจวบคีรีขันธ์ ระนอง สุราษฎร์ธานี และจังหวัดนครศรีธรรมราช การไฟฟ้าฝ่ายผลิตแห่งประเทศไทย(กฟผ.) และกรมชลประทานยังร่วมกันสนับสนุนน้ำจากเขื่อนสิริกิติ์ เพื่อการอุปโภคบริโภคให้แก่หมู่บ้านอพยพจากการสร้างเขื่อนฯ อำเภอท่าปลา จังหวัดอุตรดิตถ์ ให้เพียงพอ